b'\n_START_ARTICLE_\nPalmeolje\n_START_PARAGRAPH_\nPalmeolje er en type vegetabilsk olje som utvinnes av frukten av oljepalmen. Palmeolje og kokosolje er av de f\xc3\xa5 vegetabilske oljene som har en relativt stor andel mettet fett, s\xc3\xa6rlig palmitinsyre. En annen viktig bestanddel i palmeolje er oljesyre._NEWLINE_Palmeoljen er naturlig m\xc3\xb8rk av farge fordi den inneholder store mengder betakaroten. Betakaroten er et fargestoff som finnes i planter og h\xc3\xb8rer til familien karotenoider (Provitamin A). Betakaroten omdannes til vitamin A i kroppen, og lagres i hudceller hvor blant annet pigmentdannelsen stimuleres.\n_START_SECTION_\nProduksjon av palmeolje\n_START_PARAGRAPH_\nPalmeoljen er en av de mest produserte vegetabilske oljene p\xc3\xa5 verdensbasis. Indonesia og Malaysia er de st\xc3\xb8rste produsentland. Stadig flere land satser p\xc3\xa5 produksjon av palmeolje b\xc3\xa5de for ern\xc3\xa6ringsform\xc3\xa5l og biodrivstoff. Paradoksalt nok f\xc3\xb8rer \xc3\xb8kt fokusering p\xc3\xa5 biodrivstoff som et milj\xc3\xb8vennlig alternativ, til avskoging av regnskog og drenering av torvmyrer. Norske krav til palmeolje gjorde biodrivstoffet HVO 2-3 kroner dyrere enn diesel i 2017. Torvmyrene binder store mengder karbon som frigj\xc3\xb8res n\xc3\xa5r myrene dreneres og det kommer luft til torvlagene. Palmeoljeplantasjer i Indonesia dekker n\xc3\xa5 6 millioner hektar. Regjeringen har planer om ytterligere 4 millioner hektar innen 2015.\n_START_SECTION_\nPalmeolje i matvarer\n_START_PARAGRAPH_\nIf\xc3\xb8lge Forskrift om merking av n\xc3\xa6ringsmidler \xc2\xa7 29 kan produsent bruke generelle ord som vegetabilsk olje eller vegetabilsk fett, uten \xc3\xa5 oppgi hvilken type det er snakk om. 14 av 15 norske matvareprodusenter Forbrukerinspekt\xc3\xb8rene var i kontakt med i 2009 produserte varer med palmeolje uten \xc3\xa5 oppgi det p\xc3\xa5 pakningen. Flere typer barnemat kan inneholde palmeolje. En forbrukerkampanje i 2010-2012 f\xc3\xb8rte til at flere produsenter reduserte innholdet av palmeoljer i matvarer i Norge. \xc3\x85rlig forbruk gikk ned fra ca. 15000 tonn til ca_NEWLINE_6000 tonn._NEWLINE_I motsetning til soya og de fleste andre vekster som m\xc3\xa5 produseres en gang i \xc3\xa5ret, produserer et palmetre frukt \xc3\xa5ret rundt. Dette gir en h\xc3\xb8y avkastning av palmeolje p\xc3\xa5 et relativt lite areal. Av denne grunn frembringer et palmetre mer olje per dekar enn en hvilken som helst annen vegetabilsk olje gj\xc3\xb8r.'